আদালত প্রসিকিউটর মেজর তসলিমউদ্দিন সাংবাদিক সম্মেলনে বলেন, বিদ্রোহের সময় সেক্টর সদর দফতরের মোট জনবল ছিল ১৪৪ জন। এদের মধ্যে ২২ জন বেসামরিক ব্যক্তি ছিলেন। বিদ্রোহের পরে সবকিছু বিবেচনা এবং যাচাই-বাছাই করেই বিদ্রোহের সঙ্গে জড়িত থাকায় ৮৬ জনকে চিহ্নিত করা হয়। সেক্টরের নায়েক সুবেদার মো:শাহ আলম ভুঁইয়া ৮৬ জনের  বিরুদ্ধে আদালতে মামলা দায়ের করেন। এদের মধ্যে সিপাহী নূরুল হক ও সিপাহী মাসুদুল হক এখনো পলাতক রয়েছে। তাদের বিরুদ্ধে গ্রেফতারী পরোয়ানা জারি করা হয়েছে। তারা গ্রেফতার হলে তাদের বিশেষ আদালতে বিচার হবে। তিনি বলেন, মামলার ১ নম্বর আসামি নায়েক সুবেদার ফজলুল হক বিদ্রোহীদের নেতৃত্বদান করেন। সেনা কর্মকর্তাদের হত্যা করে লাশ গুম করতে নেতৃত্ব দেন নায়েক সুবেদার ওয়ালিউল্লাহ। ৫ জন আসামি ল্যান্স নায়েক জাহাঙ্গীর আলম, ল্যান্স নায়েক আউয়াল হাওলাদার, সিপাহী ইমরান হোসেন, সিপাহী রফিকুল হোসেন ও সিপাহী (চালক) আনোয়ার হোসেন আদালতে দোষ স্বীকার  করেন।